## La Generalitat destina més de quatre milions d’euros a millorar les instal·lacions de 17 àrees industrials de l’Horta Sud

*** Alaquàs, Alcàsser, Aldaia, Benetússer, Catarroja, Manises, Massanassa, Paiporta, Picassent, Quart de Poblet i Silla rebran ajudes de fins al 100 %
* Ivace+i subvencionarà actuacions per a millorar la resposta davant de situacions de risc, com ara la instal·lació de sistemes de megafonia i sensors d’inundació**

La Generalitat, per mitjà d’Ivace+i, ha concedit 4,11 milions d’euros per a millorar i reparar les instal·lacions i els servicis de 17 àrees industrials de l’Horta Sud, en el marc de la convocatòria 2025-2026 de millora i modernització de parcs empresarials.

Estes subvencions estan dirigides a tots els ajuntaments de la Comunitat Valenciana perquè puguen dur a terme projectes de millora i modernització en els espais industrials. En total, s’han adjudicat 52,37 milions d’euros.

Com a novetat, enguany, les ajudes tenen un caràcter anual i plurianual, per a subvencionar projectes en 2025 o per a 2025 i 2026, de manera que els municipis disposaran de més temps per a l’execució dels projectes de millora.

En l’àmbit dels projectes anuals, Picanya rebrà una subvenció de 207.567,64 euros (amb una intensitat del 74 %) per a la modernització de l’àrea industrial Raga.

Quant a les iniciatives plurianuals de millora, Ivace+i ha aprovat una inversió de 3,9 milions d’euros destinada a la millora de les àrees industrials següents: el Bovalar i els Mollons a Alaquàs, l’Alter a Alcàsser, el Pou a Aldaia, el polígon industrial de Benetússer i el Bony a Catarroja.

També es modernitzaran instal·lacions i servicis de la Cova de Manises, el polígon de Massanassa, l’Estació, la Mina i la Pasqualeta de Paiporta, l’àrea empresarial de Picassent, Masia d’Espí A i Nou d’Octubre de Quart de Poblet i Molí Magalló Industrial de Silla. Totes tindran una intensitat de finançament del 74 % per a l’exercici 2025 i del 100 % per a 2026.

De la mateixa manera, Alcàsser rebrà una ajuda del 80 % en 2025 i del 100 % en 2026, en el marc de la línia específica destinada a municipis que compten amb una entitat de gestió i modernització o entitat urbanística de conservació constituïda en les seues àrees industrials, per a dur a terme actuacions en l’àrea industrial del Pla.

**Reparació àrees industrials**

La consellera Innovació, Indústria, Comerç i Turisme, Marián Cano, ha ressaltat que bona part de les actuacions de millora “se centren en la reparació de danys ocasionats en les àrees industrials per la dana, que ha afectat de manera especial la comarca de l’Horta Sud”.

Així, ha explicat que les ajudes concedides per a 2025 i 2026 “permetran recuperar infraestructures deteriorades i reforçar la resiliència dels polígons industrials davant de futurs episodis meteorològics adversos”.

Cano ha detallat que, gràcies als projectes de millora, es recuperaran voreres, accessos i senyalització que van resultar danyats, es modernitzaran infraestructures, s’actualitzaran elements i es reobriran per al seu ús carrils ciclopedestres.

**Actuacions Horta Sud**

Entre les actuacions subvencionades per Ivace+i destaca la instal·lació de sensors d’inundació, càmeres i barreres en passos inferiors per a evitar el pas de vehicles i vianants en cas d’inundacions, així com la mecanització de comportes del sanejament per a previndre col·lapses per pluges intenses.

També s’implantaran sistemes de megafonia d’emergència via ràdio amb altaveus solars.

Estos elements de prevenció estaran connectats a la Policia Local, des d’on es rebran les alertes dels sensors d’inundació, es podran visualitzar les càmeres i es gestionarà el control de les barreres i els avisos de megafonia.

Les actuacions viàries inclouran la reforma i l’eixamplament de voreres, la implantació i millora de la senyalització vertical i horitzontal, la creació de passos per als vianants i la reposició de càmeres de vigilància. De la mateixa manera, es repararan danys en voreres i paviment i es durà a terme la rehabilitació de zones i recorreguts biosaludables que es van utilitzar com a punts d’apilament durant les inundacions.

A més, es preveu la millora de l’enllumenat públic mitjançant la instal·lació de noves lluminàries LED que permetran incrementar l’eficiència energètica i la seguretat en les àrees industrials.

Així mateix, es preveuen actuacions com l’adquisició de terrenys per a la construcció de centres polivalents, l’adaptació de vials per al trànsit de vehicles pesats, el reforç d’hidrants contra incendis, la implantació d’estacionament per a vehicles euromodulars (EMS) i la creació d’una zona segura per a aparcament de bicicletes i patinets.

També es millorarà el sistema de sanejament separatiu d’aigües residuals, s’instal·laran punts de recàrrega doble per a vehicles elèctrics amb l’objectiu de millorar els servicis a treballadors i usuaris dels parcs empresarials, i s’habilitaran zones de cal·listènia i pícnic per a afavorir entorns més saludables i accessibles.

Fecha: 22/08/2025